**Lăsați pe Dumnezeu să guverneze!**

*Lucica Boltasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

S-a înserat, se-aud tălăngi departe,

În sat e o tăcere de mormânt,

Doar un lătrat mai rupe bezna nopții

Și frunzele ce freamătă în vânt.

Se lasă frig, mai cade câte-un picur

Din norii-ngreunați și plumburii,

În case-i bine-n sobe arde focul,

Un mistic dans de flăcări aurii.

Din când în când un scârțâit lugubru,

Trezește din visare orătănii,

E cumpăna ce-npunge orizontul

Și vadra aplecându-se-n mătănii.

Fântâna e secată, doar rugina

Ce mușcă din bucata argintie,

Mai spune că aici a fost odată,

Izvor de apă rece, apă vie.

Ca un oştean ce-şi apără sorgintea,

O troiță stă pavăză-n răscruce,

Atât a mai rămas ca moștenire,

Atât mai amintește de o cruce.

Sărman popor, ți-ai lepădat credința,

Ai îngropat fărâma de speranță

Ce-o mai aveau în suflete bătrânii,

Atunci când mai erau încă în viață.

Trecut-au prin războaie, foc și apă,

Răniți de gloanțe și de baionete,

Dar niciodată n-au trădat Cuvântul

Și lui satan n-au fost marionete.

Au preferat să rabde prigonirea

Și neagră le-a fost pâinea și uscată,

Credința le-a dat aripi în furtună,

Căci ruga era-n lacrime udată.

Și au plecat pe rând sărmanii noștri,

Lăsându-ne credința moștenire,

Dar tot pe rând veniră posedații,

Revendicând metehnele din fire.

S-au despuiat și-au arborat drapele,

Iar curcubeul, semn de legământ,

L-au profanat făcând din el emblema

A tot ce-i pervertit pe-acest pământ.

Râde satan cu hohote, de oameni,

Așa puțini mai stau pe baricadă,

Lipsește rugăciunea, cerul plânge,

Căci prea puțini pe Isus o să vadă.

Vreți toleranță, vreți egalitate?

Nu auziți ce spune Dumnezeu?

Normalitatea azi e vinovată,

Desfrâul a ajuns la apogeu.

Se tânguie planeta de rușine

Și țipă ca și cumpăna în vânt,

Lăsați Izvorul Vieții ca să umple

Fântânile-ngropate în pământ.

Deschide-ți ochii, ridicați obloane

Și nu lăsați ca răul să învingă,

Vă curățați de lepră-n scăldătoare

Căci faptele din urm-o să v-ajungă.

Păcatul unde mușcă, lasă urme

La fel ca si rugina. Ce-i stricat,

Nu va mai fi nicicând de trebuință

Și în gheenă va fi aruncat.

Lăsați pe Dumnezeu să guverneze!

Întoarceți-vă-n satul ce-ați lăsat,

Afară-i frig, în sobe arde focul

Și bine e când știi c-ai fost iertat.

20/10/16, Barcelona -Lucica Boltasu